Papersnake/gushiwen huggingface dataset:
台城路
仇远（元代）

画楼西送斜阳下，不随逝波东去。野旷莎长，山空木短，零落红去南浦。游云路阻。便魂断苍梧，怨弦谁鼓。空采江蓠，□□□□吊湘女。

迢迢千里万里。碧天空雁信，传意无处。翠袖闲笼，珠帏怨卧，几度黄昏□暮。相思自古。怅独客三吴，故人三楚。懒话巴山，翦镫同听雨。
金刚随机无尽颂 其一 如法受持分第十三
释印肃（宋代）

善现重伸请，妙悟心清醒。实扣此经名，岂欲谈虚境。
渔父图
毛秀惠（清代）

竹竿袅袅微风里，失鱼不忧得不喜。收纶放艇出芦丛，白鹭横空忽飞起。

江皋落日江水清，水清无复见鱼行。仙源有路渺何处，云水苍茫无限情。
木兰花慢 过故友周文夏园亭
陈维崧（清代）

东风昏似梦，又吹我、此间行。算有限欢娱，无多光景，也费经营。

当初笑呼猿鹤，待功成、绿野始寻盟。空却池塘睡鸭，留些栏槛穿莺。

盈盈。残月不胜情。依旧下帘旌。叹堤杨尚短，林花未满，舞馆先倾。

清明。满园蝴蝶，只和烟、带雨舞回汀。黄雪廊边旧事，水明楼畔前生。
怀高履常
倪槐坡（宋代）

何处存吾道，行藏一草堂。
贵虽人所欲，贫亦士之常。
竹静鹤同住，山深兰自香。
从渠笑疏懒，此兴自深长。
次陈刚父见简韵
黄文雷（宋代）

我居深山中，细哦求友篇。
解后潮海滨，得此璧一联。
山立古先民，期君能拍肩。
茫茫宇宙心，楚楚东南贤。
阆中蒲氏园亭十咏 其十 草庵
冯山（宋代）

竹影摇金翠，泉声响佩环。庵前春日落，人向定中还。
秦君亭
张思（宋代）

蝉蜕真为一世豪，双蜗逐逐笑吾曹。秦君已去亭长在，著向山高更觉高。
荷亭饮丁竟豪宪副次韵 其一
孙传庭（明代）

负郭成溪隐，閒情合洒然。学耕时省稼，试钓或临渊。

碧柳垂门外，青山绕座前。偶延双盖入，光采照池莲。
秋怀杂感 其二
戴亨（清代）

精华疲出处，岁月缚饔飧。售世才无用，传经道不尊。

云心盟海鹤，风翮变神鲲。近得吴山逸，相期隐鹿门。
巫山高
范云（南北朝）

巫山高不极。
白日隐光辉。
霭霭朝云去。
溟溟暮雨归。
岩悬兽无迹。
林暗鸟疑飞。
枕席竟谁荐。
相望空依依。
和君泽谢主簿
释道璨（宋代）

掉臂纷纷桃李场，声名暴耀急收藏。
春风未解瞻颜色，落月长思满屋梁。
大学十年心独苦，天门一疏日争光。
弟兄千载诗书泽，染得人间草木香。
签书胡公挽词三首 其二
孙觌（宋代）

虎穴连三辅，狼烟暗百蛮。边风摇马鬣，朔雪点袍斑。

委命轻于缟，收名重若山。遗忠应未泯，结草在兵间。
众建莲社堂求疏语
李昴英（宋代）

远公鼻孔著莲香，引得喃喃鬨几场。供佛建庵人更错，参机元不在西方。
发灵驿作
孔平仲（宋代）

晨装独入古河堤，杜宇无端向客啼。昨夜东风吹猛雨，绿阴遮合不成泥。
涪万
何景明（明代）

孟冬气始萧，叶落北风凉。寒水敛沟壑，馀辉照桥梁。

方舟下涪万，所历非一疆。崇朝越千里，川涂渺苍苍。

浮云带城邑，壮丽逶且长。况多古人迹，览之心慨慷。

登游岂不美，滞淫非我乡。
钱君倚学士日本刀
梅尧臣（宋代）

日本大刀色青荧，鱼皮帖檽沙点星。
东胡腰鞘过沧海，舶帆落越栖湾汀。
卖珠入市尽明月，解绦换酒琉璃缾。
当垆重货不重宝，满贯穿铜去求好。
会稽上吏新得名，始将传玩恨不早。
归来天禄示朋游，光芒曾射扶桑岛。
坐中烛明魑魅遯，吕虔不见王祥老。
古者文事必武备，今人褎衣何足道。
干将太阿世上无，拂拭共观休懊恼。
无题三首
陈造（宋代）

浪出嗟何补，归来乐有馀。
山川付不借，天地托蘧庐。
酒熟聊呼客，钩垂不在鱼。
平生栖遁意，政用盖迂疎。
长相思
侯晰（清代）

记来时，忆归时。不语凭栏撚柳丝。无人春昼迟。

寄欢诗，和侬词。总是相思两字儿。休教鹦鹉知。
哭辩端上人
释智圆（宋代）

平昔于诗苦，精搜省未闲。
坏房空鸟外，清句满人间。
瘦影悬邻壁，孤坟接旧山。
吊回高树下，寒水自潺潺。
汉东道中
蒋吉（唐代）

九十九冈遥，天寒雪未消。羸童牵瘦马，不敢过危桥。
九锁山十咏·龙洞
邓牧（元代）

老龙山中居，出山作霖雨。
风云几聚散，田野正辛苦。
神仙地位高，使尔司下土。
次韵昌甫 其三
韩淲（宋代）

既贫且病是今年，容貌音声亦变迁。纵起步趋终倦矣，讷于言语每颓然。

秋凉颇似如人意，月好翻能搅我眠。试把闲情和佳句，瑞峰何处入章泉。
春日山中
田耕月（宋代）

山静莺啼春事深，意行到处若为情。
休言柳絮全轻薄，半是东风不老成。
贲禺曾文卿甫总角能诗能大篆能画赋赠一律
韩日缵（明代）

小友吾欣托，仙才尔自殊。虎头痴欲绝，鸟□□能摹。

彩笔花应妒，清姿酒或扶。数人凭荫映，今夕且相娱。
偶仿赵氏合璧卷各题以句 其二 管道升竹石
弘历（清代）

吐云春霭霭，写月夜娟娟。最是相宜处，一家眷属连。
次韵黄元授喜雨诗
刘才邵（宋代）

沟塍流水已源源，还有馀波及众川。焦稼顿苏苗薿薿，涸池重见叶田田。

休疑两种分乾湿，且喜脩罗罢铠鋋。平籴莫将同上熟，恐教闾井却骚然。
和闲云《湘南始见冰》
李宪噩（清代）

几载炎州住，何知朔风寒？晓江惊乍敛，归客喜初看。

稍聚流凘薄，终坚泽腹难。吾乡春又至，柳岸到应残。
舟中作
陆游（宋代）

断岸饮觳觫，清波跳噞喁。
红桥未斜日，白塔已昏钟。
诗律与年迈，客愁如酒浓。
宋公题壁处，横霭抱孤峰。
赠道者
刘威（唐代）

道帔轻裾三岛云，绿髯长占镜中春。高风已驾祥鸾驭，

浮世休中野马尘。过海独辞王母面，度关谁识老聃身。

儒生也爱长生术，不见人间大笑人。
邀德久兄灵芝纳凉
许及之（宋代）

曾许西湖三百首，官身其奈苦相妨。追陪岁月多遗策，零落风烟有断章。

人道拾遗无好句，天教老监学清狂。且邀海内忘形友，领揽招提半日凉。
陈翁妻何氏挽词
苏籀（宋代）

驯和乃宗竞，攻苦更家丰。
不失蒸尝职，无非女士风。
南陔泣笄冠，中馈叹光鸿。
夜绩灯谁续，承承锡祚隆。
明妃曲二首 其二
曾巩（宋代）

蛾眉绝世不可寻，能使花羞在上林。自信无由污白玉，向人不肯用黄金。

一辞椒屋风尘远，去托毡庐沙碛深。汉姬尚自有妒色，胡女岂能无忌心？

直欲论情通汉地，独能将恨寄胡琴。但取当时能托意，不论何代有知音。

长安美人誇富贵，未央宫殿竞光阴。岂知泯泯沉烟雾，独有明妃传至今。
次韵李商老见怀之什
洪刍（宋代）

一日思君剧九秋，平生问事贾长头。邮传颇怪诗来晚，技痒遥怜笔不休。

王孙莫问投书渚，芳草空迷谷鹿洲。望断西山山尽处，云居何处只空愁。
曾子固哀词
秦观（宋代）

皇受命而熙洽兮，实千祀而一时。
协气郁而四塞兮，与盛德其俱升。
麟凤出而帝午兮，犹氤氲而扶舆。
笃生我公兮，以文章为世师。
公神禹之苗裔兮，肇子爵而鄫封。
逮去邑而为氏兮，季叶汨其南征。
祖骞翔而绩著兮，考蜷局而文鸣。
公既生而多艰兮，踵祖武而好修。
既轻车又良御兮，遂大放乎厥词。
发天人之奥秘兮，约六艺而成章。
元气含而未泄兮，洞芒芴而窅冥。
挽天河而一泻兮，物应手而华昌。
揖扬马使先路兮，咸告公曰不敢。
彼崔蔡之纷纷兮，孰云窥其藩翰。
辰来迟而去速兮。固前修以跋疐。
方盘礡而上征兮，遽相羊而补外。
皇揆公之忠诚兮，即商墟而赐环。
紬史谍乎东观兮，裁诰命乎西垣。
典章绝而复作兮，世争睹而快先。
正经纬乎终古兮，配维斗而昭然。
变化诡而难常兮，虽司命其或昧。
忽遭艰而去国兮，遂衔哀而即世。
述作纷其具存兮，怅爽露之焉诣。
信百年不斯须兮，遒电灭而焱逝。
天不憖遗一老兮，固缙绅之所伤。
矧不肖以薄技兮，早获进於门墙。
路贯江而修阻兮，曾莫奠乎酒浆。
悲填膺而茀郁兮，聊自托於斯文。
杂歌呈郑锡司空文明
李端（唐代）

昨宵梦到亡何乡，忽见一人山之阳。高冠长剑立石堂，

鬓眉飒爽瞳子方。胡麻作饭琼作浆，素书一帙在柏床。

啖我还丹拍我背，令我延年在人代。乃书数字与我持，

小儿归去须读之。觉来知是虚无事，山中雪平云覆地。

东岭啼猿三四声，卷帘一望心堪碎。蓬莱有梯不可蹑，

向海回头泪盈睫。且闻童子是苍蝇，谁谓庄生异蝴蝶。

学仙去来辞故人，长安道路多风尘。
和卫尉寺柳
杜之松（唐代）

汉将本屯营，辽河有戍城。大夫曾取姓，先生亦得名。

高枝拂远雁，疏影度遥星。不辞攀折苦，为入管弦声。
议纠合两淮复兴
文天祥（宋代）

清边堂上老将军，南望天家雨湿巾。
为道两淮兵定出，相公同作歃盟人。
送谢子肃之官
吴芾（宋代）

吾乡人物苦雕零，赖子传家有典刑。
仕宦方期行古道，姓名早已达天庭。
致君事业须先办，涉世风霜要饱经。
终不负丞宁久屈，会看感遇际千龄。
子夜吴歌四首 其一
徐庸（明代）

曲词歌子夜，歌内有商音。蛩响月当户，鸟鸣风满林。

征衣未曾寄，边塞又秋深。
武昌遣兴
周锡溥（清代）

长笛吹残鬓有丝，十年疏影汉南枝。酒醒峡口闻猿处，秋老黄南梦鹤时。

细雨始知江路永，西风不觉客帆迟。次山亭畔寒溪近，便拟拈椎问导师。
历代诗·东周
杨简（宋代）

平王避难迁洛阳，醒庄僖惠襄顷匡。
定简灵景兼悼敬，二百作年春秋王。
春秋之后周之晚，元王贞定相承纂。
哀考威烈遂传安，夷烈显圣慎靓赧。
三十七主始为秦，八百余年谁谓短。
再题王许支图
晁说之（宋代）

海岳登临许远游，上乘云气下扁舟。
可怜毕竟不闻道，妙翰神扁却得留。
右军愤世犹怀古，何事一朝得支许。
马足不动群奴痴，感深绝俗俱无语。
送张古心明道山
方回（元代）

恭惟程伯子，无绍孔门真。
间气千年聚，遗书万禩新。
金陵明道长，草泽古人心。
坐席诸生侍，春风迹未陈。
丰齐道中
刘摰（宋代）

路远程难计，人慵马自迟。草蛛横布网，桑蠖乱垂丝。

村落黄梁饭，墙篱紫菊枝。时丰物皆好，客思在青旗。
句
释惠崇（宋代）

潏潏药泉来石窦，霏霏茶霭出林梢。
呈万菴十章·金丹
白玉蟾（宋代）

佛与众生共一家，一毫头上现河沙。
九还七返鱼游网，四谛三空兔入罝。
混洗何年曾结子，虚空昨夜复生花。
阿谁鼎内寻丹药，枯木岩前月影斜。
发家书
王质（宋代）

别乘非为辱，江陵稍近家。牙绯虽滞色，头白亦增华。

见说堂前竹，胜如屋角花。脱身归到得，馀事总尘沙。
题讲梅兄躬耕养亲图 其一
曹文埴（清代）

讲梅山中仙，曾逐岫云出。云归人未归，望之心纡郁。

邗沟足冶游，毋乃远亲膝。驾彼青骢驰，何如黄犊叱。

吁嗟少年场，轻薄狎邪佚。竹西吹琼箫，蜀冈挟瑶瑟。

座中歌舞欢，堂上甘旨缺。往往朱门家，不及五亩室。
题石室庵前竹上
朱真静（宋代）

十年身与鬼为邻，曾见岩花几度春。
莫怪柴门终日闭，怕将尘事恼间人。
西番诸夷方物多恶薄及乌思藏入贡违期诗以示之
郭之奇（明代）

流沙非不远，鞭箠在阶堂。西旅能通道，氐羌自享王。

薄来虽有训，职贡本无忘。自古咸宾日，何时失献方。
宿长庆寺
杜牧（唐代）

南行步步远浮尘，更近青山昨夜邻。高铎数声秋撼玉，

霁河千里晓横银。红蕖影落前池净，绿稻香来野径频。

终日官闲无一事，不妨长醉是游人。
题朱淑真断肠集
史谨（明代）

兔丝引蔓倚蓬蒿，纵得春风只共高。一旦死生虽有托，百年怀共竟无聊。

新诗释闷肠堪断，香骨埋泉恨未消。若比采鸾才更逸，此身终得遇文箫。
令狐秘丞守彭州
梅尧臣（宋代）

前时草草别，渺漫二十年。
从宦各所适，非为道路偏。
今始一相各，言愧少壮前。
子有万里翮，尚不飞云烟。
而复走陇蜀，欲以条教宣。
将西过危栈，叶暗闻杜鹃。
未知为郡乐，预已抱愁煎。
再来与子辞，当去复留连。
且念前期远，岁月实易迁。
建隆乾德朝会乐章二十八首 其一 第二盏毕用《天下大定》。
郊庙朝会歌辞（宋代）

皇猷敷八表，武谊肃三边。兰锜韬兵日，灵台偃伯年。

奉珍皆述职，削衽尽朝天。功德超前古，音徽播管弦。
廷唱日待漏丽正门
姚勉（宋代）

觚棱片月影将西，鹄立宫门待启扉。
骄马似龙旗似雨，不知谁是状元归。
镜中
陈昂（宋代）

镜中双鬓雪，相见更相怜。
偃蹇居牛后，敲推敢马前。
一家寒露叶，万事暮秋蝉。
开口不曾笑，人间八九年。
再至凌风亭
韩元吉（宋代）

目尽西风落照边，危亭负景故依然。
重来身忝二千石，老去心惊十九年。
种柳已高丹槛外，栽花犹占绿窗前。
不堪纱发纷垂领，还愧青春令尹贤。
再和
何梦桂（宋代）

渴不待醴酒，行潦聊可挹。
寒不待羅襦，短布聊自织。
人生忘富贵，役役死尘迹。
天鸡报明晨，暮种送归夕。
万化迭故机，来者示终极。
百年无定期，余日姑自适。
拟学种蟠桃，谁能待花实。
海鸥倦长风，低徊此休息。
陈抟睡图
郑思肖（宋代）

五季干戈乱似麻，慵将醒眼阅年华。齁齁一觉华山里，谁问春开几度花。
寄董贯道㈠
陶安（明代）

兰桨来从浙水东，莲灯照入玉堂中。风云变态兵机速，河汉为章笔意工。

淮邑士民求世治，湖田蟹稻得年丰。有才且莫哦松下，膂力经营早进功。
石门山 其一
蒋之奇（宋代）

吕嘉妄欲抗中原，积石江心尚岿然。岂料王师到寻狭，挫锋困粟遂无前。
减字木兰花 竞渡
黄裳（宋代）

红旗高举，飞出深深杨柳渚。
鼓击春雷，直破烟波远远回。
欢声震地，惊退万人争战气。
金碧楼西，衔得锦标第一归。
同伯庸游甘露有感次仲贤韵二首 其一
周孚（宋代）

故人同我去，清旦杖崇冈。寒日无留照，惊鸿有断行。

聊将一日款，少洗十年忙。衰病不相弃，我庐今未荒。
涂中久雨乍晴
吕本中（宋代）

匝地浓云散晓风，轻霜挟冷下长空。攒峰叠嶂来无尽，疑是舟行图画中。
次韵奉酬何舜庸寄酒
刘弇（宋代）

寄来何啻十千价，置处曾非六一身。自惭无足斗筲算，暂见已觉神形亲。

他年换得青田核，此日吹回紫府春。剪却愁根真外助，不妨功胜齿亡唇。
湖南午坐雨作归山堂共成四绝句
张镃（宋代）

平时吾亦爱吾庐，今雨巢禽亦引雏。
好是阶前四高桧，枝枝叶叶缀明珠。
菩萨蛮 蕉雨
吴茝（清代）

绿天阴罩闲庭院。隔窗风雨愁凌乱。五夜总潇潇。新词一枕敲。

酒醒人意淡。梦断屏山暗。却忆宿江边。打蓬秋满船。
留别吴兴诸君子
史鉴（明代）

杨柳风和溪水平，掉头归去趁春耕。青山满眼浑相识，白鸟随人似送行。

远地几时重握手，孤城今夜独闻更。离心好是秋霜剑，无数尘埃拂又生。
高宗建炎初祀昊天上帝
佚名（隋代）

典祀有常，昭事上帝。
奉以告虔，逮迄奠币。
钟鼓设，祀左既备。
神之格思，恭承贶赐。
偈颂一百二十三首
释祖钦（宋代）

丛林虽未整肃，更点却要分明。
粒米须还粒饭，八两定要半斤。
江皋曲
曹勋（宋代）

漪涟带修渚，远水明朝晖。
青山横倒景，画鷁掩斜扉。
游女逢交甫，陈思值洛妃。
菱歌随棹远，鸥鸟背人飞。
别有嘉游处，芳樽照舞衣。
句
陈仲微（宋代）

死为异国他乡鬼，生是江南直谏臣。
题邹一桂花卉卷十五首 其十五 梅
弘历（清代）

逃禅去后应无画，处士吟来合罢诗。诗意画情真趣在，问谁粉本得成兹。
宝鼎现 其四 送试
史浩（宋代）

晓日曈昽花露稀。明光已报敞金扉。三千彩仗翔鸾舞，数百银金振鹭飞。

开雉扇，正垂衣。奏篇初得上彤墀。胪传绕殿天颜喜，先折东风第一枝。
夜宴
钱惟济（宋代）

清宴夜何其，南亭露欲晞。蹁跹霞袖舞，潋滟羽觞飞。

镂楶摇花落，金珰照月辉。瑶光未西落，休赋醉言归。
送王昭祖国史吏部归丹阳七绝
史尧弼（宋代）

知君家住练湖边，家近东南尺五天。
一棹赋归天有意，练湖归看满湖莲。
安州道上
锡珍（清代）

路向安州落照时，薰风习习拂旌旗。舆中入梦人游倦，陌上飞花客到迟。

一水稻分高下陇，满山松茁短长枝。剧怜官道生幽草，软踏芒鞋总不知。
次韵伯元季奕送成父因以见寄五绝句
赵蕃（宋代）

轻薄纷纷覆手空，两家交契百年中。
要折青兰为远赠，同心更助服之衷。
会故人二首
徐恢（宋代）

江南江北每淹留，懒听寒蝉噪暮秋。
句里岂能窥鲍谢，暗中聊解识曹刘。
清如老鹤翻秋露，快似神驹略九州。
只恐蛟龙得云雨，未容莲社与僧游。
送黄宾于赴举
贯休（唐代）

冬暮雨霏霏，行人喜可稀。二阶□夜雪，亚圣在春闱。

马疾顽童远，山荒冻叶飞。□师无一事，应见丽龟归。
与朱元思书
吴均（南北朝）

风烟俱净，天山共色。从流飘荡，任意东西。自富阳至桐庐一百任里，奇山异水，天下独绝。

水皆缥碧，千丈见底。游鱼细石，直视无碍。急湍甚箭，猛浪若奔。

夹岸高山，皆生寒树，负势竞上，互相轩邈，争高直指，千百成峰。泉水激石，泠泠作响；好鸟相鸣，嘤嘤成韵。蝉则千转不穷，猿则百叫无绝。鸢飞戾天者，望峰息心；经纶世务者，窥谷忘反。横柯上蔽，在昼犹昏；疏条交映，有时见日。
冬日杂兴二首 其一
周晖（明代）

失路无知己，青山是可人。高僧留半偈，侠客笑长贫。

开口哭何事，掀髯怪此身。只因错料事，寂寂老乾坤。
诃林元旦 其一
王邦畿（明代）

屋背春鸠鸣，虚堂晓日清。庄严千佛塔，锦绣百蛮城。

瑞气占云影，尘心了梵声。爱閒当户立，梅树叶初成。
君异郑兄出示旧诗盖绍定初所信笔也挽仰三十
吴潜（宋代）

弹指江湖三十年，淋漓旧墨尚依然。
人生未必坚如纸，心事凄凉雪满颠。
淮南听雨歌
陈杰（宋代）

前檐看雨如银竹，后檐听雨如泻瀑。
九衢对面起波涛，昨日黄埃一丈高。
书生生无快意事，天公覆手为办此。
邂逅一惬吾已多，千家万家丰年歌。
三更不寐凉如水，清愁宛转秋风起。
壮士天河更洗兵，皇威海贷一时清。
幅巾归去江南好，长卧东皋听雨声。
杂诗十首 其八
朱诚泳（明代）

玄浆参曲蘖，太羹杂酸辛。妖姬调古瑟，郑声乱天真。

太朴一以调，谁为葛天民。热中殊感慨，吊古徒沾巾。

物情类如此，已矣无复陈。
游白云山
何维柏（明代）

登林地迥三城尽，紫翠烟深一径微。云净九龙依洞出，台空孤鹤向人飞。

千山佳气平临目，万壑凉飙故拂衣。怅望清秋情不极，皓歌回首月斜晖。
宝林寺六景 其四 桃花溪
释性晓（明代）

清闲未许住深山，手种桃花溪几湾。回顾落花红片片，不随流水到人间。
乔家妾
杨维桢（元代）

石家有绿珠，乔家有碧玉。颜色上春花，节操冬贞木。

金谷楼，鹦鹉井，一双白璧沈倒影。
相和歌辞。长门怨
李华（唐代）

弱体鸳鸯荐，啼妆翡翠衾。鸦鸣秋殿晓，人静禁门深。

每忆椒房宠，那堪永巷阴。日惊罗带缓，非复旧来心。
赠同游
杨凝（唐代）

此囗风雨后，已觉减年华。若待皆无事，应难更有花。

管弦临夜急，榆柳向江斜。且莫看归路，同须醉酒家。
寄潭州何正臣君表待制二首 其一
冯山（宋代）

绣指初从剑外还，文章开府冠群仙。忽闻五管传边警，又出三湘领使权。

偃息湖山非久计，翱翔鸿鹄待殊迁。不同宣室因循召，台辅明时属少年。
十二峰
苏泂（宋代）

画图曾识巫山面，今日亲临十二峰。
万里平生无此梦，却疑身在画图中。
余杭凌将军庙 其二
吴农祥（清代）

讨逆余威在，英雄更几人。爱才知国士，蒙难属君臣。

小市开红药，深溪转绿蘋。此乡秋赛罢，钟鼓岁时新。
贽何总领
阳枋（宋代）

中兴赋用倚江淮，兼裕良筹仰隽才。
民社有歌耕足雨，伍符无腹隐枵雷。
塞边粟积汉而上，地上钱流唐以来。
相业理财余事耳，安能郁郁此居哉。
索秋吟
戴亨（清代）

秋气尔何物，来亦乌能索。鸿雁听无声，霜花尚非夕。

隔水望村墟，林色远烟白。锦藻媚阶墀，离披莲欲落。

哀蛩鸣草根，疏萤度棂隙。凉雨滴高梧，衾帱夜殊昔。

物色感人心，秋来有显迹。
题千里掀篷图效常建体
高柄（明代）

日没川路阔，松阴澄晚流。掀篷卧天色，超忽江潭秋。

渚月镜中净，孤辉漾轻舟。心将空际云，身与波上鸥。

了视无外物，旷然神远游。予亦沧浪情，从君问方洲。
郊行即事四首 其二
郑思肖（宋代）

五年前事别，一说泪滂沱。帝业虽迁鼎，人心未倒戈。

日光疑白昼，天影愧清波。背立官塘路，风前慷慨歌。
菀菀者丛之什四章
王世贞（明代）

菀菀者丛，孔集维鸒。中一文鸟，其鸣雊雊。岂不尔类，唯尔之夸。

视棘则黍，有救在嗉。踯躅毛跣，块不得吐。凡今之良，无蹈厥队。

嗟我宰父，惟王来绥。畴不兴止，娥媌令仪。五马既同，六服孔加。

密云油油，雨窃其施。淫来无端，亦莫之何。

人有恒言，耳属于墙。堑崧践华，岂曰匪常。逝茀洋洋，至菑汤汤。

何以自明，曜灵西藏。何用重明，纤阿未扬。

机斯伏矣，懵其蹴矣。机之蹴兮，吁骇速矣。机之伏兮，伊胡忸矣。
萤
舒岳祥（宋代）

熠熠孤光阖复开。黄金一点亦微哉。
凌风欲作炎云助，入屋翻疑夜雨来。
本为微明生腐草，谁知残照落莓苔。
暗飞只合藏表影，罗扇收来却是灾。
登普宁寺岁寒庵面江山之胜令人欲赋而长老因
毛滂（宋代）

此老诸缘薄，诗情忽漫深。
敲门移稳字，弹指得真心。
松竹藏幽讨，溪山助苦吟。
解鞍聊为赋，去不岁登临。
赠天台陈道人
何梦桂（宋代）

山中老希夷，长抱白云睡。
睡觉呼蹇驴，悠然出山去。
道上忽相逢，为问天下事。
长笑不复言，不言有深意。
苍生在巅崖，感此泪如雨。
次韵王漕见赠并寄曾吉父二首 其一
吕本中（宋代）

前贤去则远，今代不无人。小出已无敌，深藏恐未仁。

两章知思苦，一语见情亲。径欲忘衰病，知公笔有神。
赋陈子在瓢饮
薛嵎（宋代）

羡尔甘贫居陋巷，遥知清德继前修。
平时所乐从中得，外物虽微不过求。
自枕曲肱安澹泊，闲挑拄杖亦风流。
百千年内谁相望，寂寞箕山一许曲。
赠故人
薛馧（唐代）

昔别容如玉，今来鬓若丝。泪痕应共见，肠断阿谁知。
观前古美人图
李新（宋代）

璧月尘昏琼树秋，无从百媚一回眸。
荼醾香度梅妆冷，鹦鹉声低玉笛幽。
唾背但能知祸水，逢春且莫上迷楼。
归来安守文盐女，不宠无惊共白头。
次韵子夷兄弟十首 其四
张耒（宋代）

出门复入门，愧此枥上马。壮心磨不尽，抚剑还悲咤。

感时高歌放，泣古幽泪洒。端忧蹇无成，驾言我心写。
离衡
姚镛（宋代）

天恩下释湘累客，心事悠悠月满船。种药已收思病日，著书不就负残年。

杂花怪石分人去，老竹荒亭入画传。归梦鉴湖三百里，白鸥相候亦欣然。
寄新衡阳徐使君左司山长
赵汝腾（宋代）

醉墨淋漓天地间，谁知大德不踰闲。世无孔子今希孔，国有颜渊易铸颜。

多士龙门一乔岳，斯文牛耳两名山。暮春九曲峰前水，一笑风雩气象还。
相如二首
陈造（宋代）

中宵卒卒去临邛，卖酒垆边混僦佣。
想见令君醒后意，向人深悔谬为恭。
次韵宪副弟元日志喜人日写怀之作 其二
罗钦顺（明代）

流佣无处觅宗襟，何意春云又作阴。把酒未消今日闷，读书曾作古人心。

望悬北斗虚回柄，责在群公合受箴。赖有庭梅为伴久，愁来犹得对花吟。
梵天寺二首
释智圆（宋代）

路上中峰势屈盘，尘埃踪迹到终难。
秋杉影射经窗冷，夜浪声终睡榻寒。
云过闲轩香篆润，日移幽砌藓痕干。
吟馀静立凭栏久，极目长江水渺漫。
齿坐呈山南诸隐
孟浩然（唐代）

习公有遗坐，高在白云陲。樵子不见识，山僧赏自知。

以余为好事，携手一来窥。竹露闲夜滴，松风清昼吹。

从来抱微尚，况复感前规。于此无奇策，苍生奚以为。
瑞鹤仙·薰风送炎暑
佚名（宋代）

薰风送炎暑。正万品亨嘉，恢台当序。祥烟淡天宇。渐银蟾满魄，金茎凝露。奎躔壁度。见寒光、凌乱辉吐。记当年此际，真仙命世，恍惊飙驭。荣遇。妙龄英发，腾实蜚声，早班郎署。歌喧五裤。更万里，期轩翥。暂乘轺揽辔，肃将王命，已洽百城休誉。愿从今、夕揭金瓯，永隆依注。
临江仙
陈亮（宋代）

五百年间非一日，可堪只到今年。云龙欲花艳阳天。从来耆旧传，不博地行仙。

昨夜风声何处度，典型犹在南山。自怜不结傍时缘。着鞭非我事，避路只渠贤。
徐铉小篆千文帖赞
岳珂（宋代）

於惟骑省，神艺造古。
狝兔璇窟，吸蜍银浦。
千文爰袭，百体具举。
庆云澄霭，清风垂露。
鸟迹观象，鱼书辨鲁。
仓创籀述，峄夸咸诅。
如周金版，如岐石鼓。
制比邈健，势穷斯妩。
游史逊妍，冰书挈度。
悠悠千载，孰是去取。
寥寥几人，他莫比数。
世遗赵璧，宝及康瓠。
{左目右宾}心何尚，徵睫何睹。
表而出之，光我书府。
雪夜喜李郎中见访，兼酬所赠
白居易（唐代）

可怜今夜鹅毛雪，引得高情鹤氅人。红蜡烛前明似昼，

青毡帐里暖如春。十分满醆黄金液，一尺中庭白玉尘。

对此欲留君便宿，诗情酒分合相亲。
北山杂诗十首 其五
苏过（宋代）

默李吾所畏，文字班马流。空斋锁长夜，尺渎横吞舟。

谁令效方锁，顾盼侏儒羞。不如谈天李，高论隘九州。

能为齐谐语，自许监河侯。浮沈闾里间，与世真无求。
送蔡伯昭归潮阳兼游罗浮
释元觉（明代）

先生归去更何之，牢落残年是别时。投老有心求至道，旁人何别怅临岐。

仙洲漫采长生药，石洞应留旧日诗。归去灵山深处隐，閒云来往定何期。
醉落魄（后两日，再拉同官，席上用前韵）
管鉴（宋代）

寒欺酒力。一番风雨花如摘。不与群花敌。笑吐清香，独自殿春色。

春愁惟酒消除得。何妨常满坐中客。因花更把光阴惜。莫待春归，空对花梢忆。
送陈郎玉汝之官二首
刘克庄（宋代）

昔一平津阁，今随孟博车。
径趋乌幕远，渐向鲁廷疏。
分袂三年别，平安两字书。
何时迎昼绣，携酒煮溪鱼。
偈颂一百零二首
释绍昙（宋代）

正令全提，无在不在。
簸箕有唇，洞庭无盖。
若作奇特商量，入地狱如箭射。
不作奇特商量，入地狱如箭射。
题洪景伯得江亭二首 其一
王质（宋代）

眸子发孤照，太空无阻修。万波争赴海，一嶂直当楼。

渺渺怜身小，茫茫觉世浮。斜阳攲埤堄，随意数行舟。
九日次韵王寿翁
于石（宋代）

半生饮菊试仙方，安用狂歌赋玉堂。乌帽任教今日落，紫萸不改旧年香。

人生还有几重九，世事都归一醉乡。千古渊明呼不醒，天涯风雨暗浔阳。
江陵晦日陪诸官泛舟
钱起（唐代）

节物堪为乐，江湖有主人。舟行深更好，山趣久弥新。

尊酒平生意，烟花异国春。城南无夜月，长袖莫留宾。
赠梁运属
陈宓（宋代）

萱堂处处尽阳春，二月严霜凛独陈。
六载侍旁勤奉养，五年居外备艰屯。
嗟君不愧曾参孝，愧我殊无考叔纯。
齐与楚咻虽众胜，会看至行感苍旻。
兵乱后自嬄杂诗 其四
吕本中（宋代）

庐舍经兵火，头颅尚在门。风掀灰𡏖迹，月涩剑铓魂。

鼠穴频遭断，燕巢犹半存。看花泪盈眼，宁忍复开尊。
次韵题棣华堂
李纲（宋代）

沙阳地僻有幽人，三乐高怀自壮辰。雏凤已闻栖郤桂，棣华更壮寿庄椿。

家馀美酿时觞客，手植名花日赏春。借问市朝耽恋者，何如云水自由身。
剑器近·夜来雨
袁去华（宋代）

夜来雨。赖倩得、东风吹住。海棠正妖娆处。且留取。
悄庭户。试细听、莺啼燕语。分明共人愁绪。怕春去。
佳树。翠阴初转午。重帘卷，乍睡起、寂寞看风絮。偷弹清泪寄烟波，见江头故人，为言憔悴如许。彩笺无数。去却寒暄，到了浑无定据。断肠落日千山暮。
舟中作
陆游（宋代）

误长僊蓬不满年，恩容归老白云边。
草枯病马停朝秣，水冷鳏鱼废夜眠。
混俗岂须名赫赫，耐嘲唯可腹便便。
柯桥梅市花俱好，且典春衣醉放颠。
偈颂一百零二首
释绍昙（宋代）

憎金以黄，谤沈无香。
达磨不会，历魏游梁。
更有不识好恶底，齐腰立雪，
寄食穷乡，巴峡闻猿空断肠。
醉题
陆游（宋代）

云栖涧饮未为高，起舞行歌亦足豪。
试问食时观本草，何如酒後读离骚？游山不待飞双舄，翦水无因得快刀。
熟睡市垆名勿笑，年来随事学餔糟。
别孙都仓
释居简（宋代）

节制作咸利，悠然见设施。工夫虽自小，鼎鼐却相宜。

盟鹭鸥同适，及瓜梅未知。有书闻季父，为致别时思。
念三日酉时立秋晚对感叹
郭之奇（明代）

忽值西来爽，薄暮洒幽窗。轻烟团桂影，细霭拂漓江。

百年衰变感，自疑蓬鬓双。飒飒同人世，悲凉满血腔。
送句都官粹建阳
苏颂（宋代）

玉岭名都古越疆，监州今用上台郎。
溪山绝胜神仙宅，弦诵相闻礼义乡。
龙焙枪旗争早晚，刺桐花叶候灾穰。
朝廷恤远频颁诏，更倚贤能慰一方。
吴冲卿学士以王平甫言淮甸会予久未至冲卿与
梅尧臣（宋代）

老马力尽道路长，岂若壮骥思腾骧。
项穷临流叹不逝，燕骨埋没庸可伤。
我今六十趋南北，饥肠不足面黧黑。
少年心志一点无，千里区区安所得。
往居闾閈乏经过，闭门读书多废食。
便从冠带向仕途，强颜希禄非贪职。
昨逢王倩昧平生，一见如旧心相倾。
谈经树下任日炙，酒狂便欲骑长鲸。
谁意同行有迟疾，先入大梁凡几日。
大梁故人怜钝衰，迭为寄唱辞严密。
卒章言买羊与酒，虽齿动摇能饫溢。
亦知红颊教新成，更愿旧朋邀六七。
正月五日读东坡和斜川诗于霞山
韩淲（宋代）

有酒勿惮饮，触事醉则休。风物既闲美，何为不来游。

斜川眇千载，渊明岂常流。疏年记时日，依湍对鲂鸥。

偶然值邻曲，崎岖想经丘。吾生亦老矣，怀古谁与俦。

但笑勿悲鸣，百句无一酬。兹辰过霞山，又可绝口不。

却怪和陶者，儋崖圣同忧。遥遥二子心，妙处未易求。
白帝楼
杜甫（唐代）

漠漠虚无里，连连睥睨侵。楼光去日远，峡影入江深。

腊破思端绮，春归待一金。去年梅柳意，还欲搅边心。
杂诗
李复（宋代）

春鸠啄晴屋，露蝉吟高枝。
群物感气动，飞鸣不自知。
冥心观物化，浩劫密推移。
欲从扶桑翁，云间玩阳曦。
句
赵不谫（宋代）

信史赊青简，封章窒皂囊。
出门寄家
曾肇（宋代）

出门日日念归期，恐过归期未得归。画角数声来别浦，孤帆一点背斜晖。

行逢山树秋前落，坐见江云水上飞。尽是南人好风景，客心惊此却依依。
牡丹中白牡丹
李龏（金朝）

春风吹我入仙家，香胜烧兰红胜霞。别有玉盘盛露冷，天教晚发赛诸花。
龚一山转运归自河南 其二
郭书俊（清代）

微风送残暑，尘外片云回。客与新秋约，人先早雁来。

露荷千叶老，烟柳一门开。扫榻客高枕，山禽莫浪猜。
嘉定六年皇后阁春贴子词五首
真德秀（宋代）

一夜东风到集芳，满园红紫已低昂。
寻花问柳非吾事，燕坐坤宁春昼长。
元祜元年二月八日，朝退，独在起居院读《汉
苏轼（宋代）

寂寞申公谢客时，自言已见穆生机。
绾臧下吏明堂废，又作龙钟病免归。
夜读韩子苍文二首
李石（宋代）

二河忠义雪山重，元佑何由见古风。
一月群星虽晚出，斯人尚可殿诸公。
庆高耻堂柱史除漕
赵汝腾（宋代）

九曲山川值异人，仙灵忻舞对波臣。
德星临照来从蜀，瘴雾澄清一洗闽。
泽物濂翁仁望著，宽民王旦政条新。
烂柯精舍班荆语，好约秋风到北津。
胡季亨赠集句古风效其体奉酬
杨万里（宋代）

秋气集南涧，清风来故人。遗我一端绮，桃李不成春。

大句斡元造，高词媲皇坟。百衲收寸锦，一字买堪贫。

苦恨邻里间，良觌渺无因。今日是何朝，始闻扣柴荆。

黄菊有佳色，寒水各依痕。且共欢此饮，重与细论文。

何以报佳惠，山中有白云。
奉和族祖紫严翁谩兴十首
汪炎昶（宋代）

古圣道虽周，莫能保兴废。
鼎中著乾坤，堂上纳边鄙。
万古朦相扇，征伐与侈靡。
自岐江山行至平陆驿五言二十四韵
欧阳修（宋代）

岐江望平陆，百里千余岭。
萧条断烟火，莽苍无人境。
峰峦互前後，南北失壬丙。
天秋云愈高，木落岁方冷。
水涉愁蜮射，林行忧虎猛。
万仞悬岩崖。一彴履枯梗。
缘危类◇猱，陷淖若蛙黾。
腰舆惧倾扑，烦马倦鞭警。
攀跻诚畏涂，习俗羡蛮犷。
度隘足虽踠，因高目还骋。
九野画荆衡，群山乱巫郢。
烟岚互明灭，点缀成图屏。
时时度深谷，往往得佳景。
翠树郁如盖，飞泉溜垂绠。
幽花乱黄紫，蒨粲弄光影。
山鸟啭成歌，寒蜩嘒如哽。
登临虽云劳，巨细得周省。
晨装趁徒旅，夕宿访闾井。
村暗水茫茫，鸡鸣星耿耿。
登高近佳节，归思时引领。
溪菊荐山◇，田鴽佐烹鼎。
家近梦先归，夜寒衾屡整。
崎岖念行役，昔宿已为永。
岂如江上舟，棹歌方酩酊。
杂诗
吕坤德（清代）

茫茫弱水隔丹丘，罗袜缁尘感去留。识字更添今日障，散花恐去后人愁。

静观冰雪心源澈，得卧烟霞世味休。一任山光来比并，撩人眉黛拂城头。
闲居即事
吕本中（宋代）

新旧音书寂不来，略无一事可萦怀。春风寂寞花侵路，野寺荒萦草上阶。

剩欲出门留客坐，不妨扶杖看僧斋。无人会得庞公意，只道渊明是正侪。
次韵章太博迁匠丞不入
方岳（宋代）

解颐鼎鼎得匡来，净洗诗脾万古埃。
何以报君青玉案，谁其醑我紫霞杯。
此生只可夸耕墅，小藁曾经到讲台。
富贵自嫌吟骨瘦，底须雌甲问河魁。
句
孙吴会（宋代）

游人只解游晴昼，风雨朝昏尽属君。
淡香亭
卢昭（明代）

玉山佳处野亭分，千树梨花白似云。
仙袂倚风林下得，淡香和月夜深闻。
涛声
郑孝胥（清代）

晓色能令海气生，夕阳转觉暮空平。静中别有吞天意，最爱奔涛日夜声。
江上送韦彖先辈
杜荀鹤（唐代）

不易为离抱，江天即见鸿。暮帆何处落，凉月与谁同。

木叶新霜后，渔灯夜浪中。时难慎行止，吾道利于穷。
秋暮吟望
赵执信（清代）

小阁高栖老一枝，闲吟了不为秋悲。
寒山常带斜阳色，新月偏明落叶时。
烟水极天鸿有影，霜风卷地菊无姿。
二更短烛三升酒，北斗低横未拟窥。
初返故园
陈子升（明代）

昨上归舟寻水云，故园閒旷使情欣。无穷月色坐皆见，不断花香行即闻。

五亩宅边敦素业，三层阁上蓄奇文。梁间燕子似相识，飞下小塘衔嫩芹。
初春二首
项安世（宋代）

时阔江空无片云，草枯木脱最愁人。
东风小作撩人意，已觉人间无奈春。
送兄仲和通判琼州
陈萼（明代）

妙年折桂羡才良，别驾琼南近故乡。一叶扁舟渡炎海，满天霖故洗蛮方。

千山岩谷春光暖，万井桑麻化日长。指日政成应奏最，鸣珂伫看入明光。
锦衣香·映画堂红妆茜
杨珽（明代）

共：映画堂红妆茜。霭琼筵金炉暖。杂佩含风。丛花隔扇。锦茵绣榻结新欢。雀屏中选。凤卜和占。问看花上苑。又何似蟾宫月殿。乐事生平佔。天从人愿。芙蓉并蒂。兔丝不断。
和宋去华爱日楼之什
黄公度（宋代）

百里平畴一望间，绿芜尽处见青山。
孤云自在开仍合，白鸟群飞去复还。
竟日茶瓜留客坐，满床图史伴君闲。
携醪许我问奇字，剥啄何妨屡扣关。
吟社递至诗卷足十四韵以答之为梅水村发也
赵必象（宋代）

我爱梅花清，梅花怜我癯。
宁为寒东野，毋为湘相如。
宿枕峰寺怀舅氏有作
赵汝譡（宋代）

野竹有慈性，业生不相离。
永怀寒泉感，昨与渭阳期。
寺阁共秋晚，山云独移时。
尚想谈论閒，丹颧映雪髭。
气豪机事少，所嗜平生诗。
起居今何如，会合渺难知。
霜清雁荡骨，春蔼天台姿。
混融入老辈，远寄江湖思。
和鲍守次韵林德祖十四首
傅察（宋代）

九万鹏程举翮轻，蚤年高誉满江亭。
曾分兰省趋墀赤，行从荷江拜琐青。
雅度最宜锵玉佩，精忠不用绿沈屏。
欲令行部襜帷去。要使人争识景星。
下水船 暮次丹阳宿周丹申斋中同汤谷宾夜话
陈维崧（清代）

风吼庱亭树，曛黑难投逆旅。径诣君家，呼酒喃喃尔汝。

此间路。一派涛轰沙莽，几阵烟凄风苦。

凭栏顾，霸气荒终古。笑问寄奴何处。若为吾歌，吾为若拍张舞。

天将曙。起扫车箱冰花，争火仆夫寒语。
次韵文潜休沐不出二首 其一
黄庭坚（宋代）

风尘车马逐，得失两关心。惟有张仲蔚，门前蓬藋深。

自公及归沐，毕愿诗书林。墙东作瘦马，万里气骎骎。
写真
澹交（唐代）

图形期自见，自见却伤神。已是梦中梦，更逢身外身。

水花凝幻质，墨彩染空尘。堪笑予兼尔，俱为未了人。
山中避盗后十首 其五
周紫芝（宋代）

夜燧馀三月，新愁有百端。惊魂频雨泣，枵腹任风餐。

射雉山居险，薰狐穴处难。胡来犹可尔，寇至不胜残。
途中口占
成鹫（清代）

望望知何去，悠悠不定家。泥深九折坂，尘冒只轮车。

斜日闻归鸟，回风见落花。不堪回首处，几片赤城霞。
诗偈 其一二五
庞蕴（唐代）

贝多叶里优昙华，万象皆如同一家。欢喜摘花不见果，吉祥采果不观华。

缘之本来元不识，法王呵之如稻麻。
夏夜闻雨
曾几（宋代）

凉风急雨夜萧萧，便恐江南草木雕。
自为丰年喜无寐，不关窗外有芭蕉。
教授祖守中逢清以秋菊佳咏见贻次韵奉答
赵公豫（宋代）

重九寓淮阴，尘嚣忘境寂。金风遍原野，芳华未销歇。

结友步林坳，秋容正纷发。疏篱隐士居，丛菊堪怡悦。

淡远异凡葩，清香恋游蝶。皎如冰作盘，长才无放逸。

广文祖先生，鸡群之鹤立。挥泪赋新言，群贤皆侍侧。

一编惠远人，捧诵几晨夕。
广陵怀古二十首 其十八 玉钩斜
欧大任（明代）

吴公台下路，风散野棠花。莫怨游魂远，芜城亦帝家。
呈庆伯
赵蕃（宋代）

顾藉微官无一分，强能从俗亦徒纷。
他乡骤喜逢诗伯，故里浑疑对竹君。
莫为饥寒常道路，要留精力事耕耘。
如君少壮端宜勉，老我衰摧直漫勤。
寄赠钟石翰长 其二
严嵩（明代）

玉署清衔直似冰，文章南斗价逾增。古槐脩竹清阴里，散帙谈诗记我曾。
托意
甘泳（元代）

旧时灯火不知年，托意篇章末世传。胸次只今无此事，听风听雨过残年。
题雨华台
郭祥正（宋代）

云公说法时，诸天雨名花。此事古老传，岂为虚语誇。

至今数亩古，长松肖龙蛇。下不生蔓草，上不存栖鸦。

夜或散瑞光，烂若赤城霞。沿崖仅可到，狭径宁容车。

严严渤海公，好古心无涯。携筇徐步至，极眺频吁嗟。

不唯古佛迹，绝景来幽遐。城郭如钩环，井庐杂禾麻。

青山断绿野，白水连平沙。翔帆出天镜，叠鼓传掺挝。

又复听归橹，大泽鸣雁驾。云烟失浦溆，霜雪摧蒹葭。

顾瞻指掌间，千里无毫差。中天二龙飞，此邦恃犬牙。

纳士业已缓，何殊井中蛙。神兵半夜集，城裂如剖瓜。

唯仁乃无敌，四海同一家。我公乘闲来，式宴宾亦嘉。

作亭当旧址，海月浮窗纱。举杯莫辞酒，越女弹琵琶。

为我谢云公，亦有三春葩。真法忌拣择，岂校静与哗。

酩酊上马归，鬓发从纱纱。
和通判阎朝奉赏花四绝 其二
吕陶（宋代）

多年已分作衰翁，病眼看花似雾中。却谢东风无厚薄，芳心皆露十分红。
王浮梁太丞之听讼轩有水禽三巢于竹林之上恬
王安石（宋代）

水边舟动多惊散，何事林间近绝疑。
野意肯从威令至，旧巢犹有主人知。
不关饮啄春江暖，自在飞鸣夏日迟。
览德岂无丹穴凤，到时应让向南枝。
安晚偶成
郑清之（宋代）

五物中间着一翁，园廛随分可支筇。
章施采服花妆露，戛击鸣支竹啸风。
疏种密栽观木渐，浅流深浚养泉蒙。
眼前丘壑无佳句，自哂诗肠苦未穷。
点绛唇·山水乡中
赵彦端（宋代）

山水乡中，岂知还有中原笑。醉歌倾倒。记得升平调。旧日年光，试把华灯照。心情好。有些怀抱。拟向梅花道。
偶得希真岩壑旧隐正在小圃因赋
李曾伯（宋代）

高人已逐烟霞去，此地犹余岩壑存。
十数小峰缠古蔓，两三老壑长盘根。
月沉翠柳空梁影，雨洗苍苔带屐痕。
留得清风师后进，绝胜金谷忆王孙。
无题
范仲淹（宋代）

江南有美人，别后长相忆。
何以慰相思，赠汝好颜色。
南明道中
释行海（宋代）

麦长绿须桑蕾黄，百禽调舌百花香。
今年笑里逢春色，笑里逢春有几场。
咏梅五十首呈史尚书
释绍嵩（宋代）

镂冰叠雪斗轻盈，碧瓦朱栏相照明。
想得彭园富春色，数枝春色岂无情。
次韵杨少辅山居六咏 其二 凿池
史浩（宋代）

萧萧足佳致，心远地自偏。斫去苍苔纹，得此清泠泉。

湛然不容滓，于以明性天。肯复以童儿，见诮韩公篇。
题挟弹图
张逊（宋代）

绿树阴阴水满堤，春风立马看黄鹂。凭郎金弹莫轻发，恐有慈乌来上栖。
和谭云翔送双桂韵
王志道（宋代）

双桂婆娑天上花，殷勤分送士元家。捷钤果副联鞯祝，谒谢当期谷旦差。
观音门舟夜
陈长生（清代）

落日金陵渡，轻帆此暂停。水流三楚碧，烟锁六朝青。

渔火殊明灭，沧波入杳冥。夜长人未寐，篷底漏疏星。
偈颂一百六十首
释宗杲（宋代）

今朝正月半，有则旧公案。
点起数碗灯，打鼓普请看。
鹧鸪天·醉拈花枝舞翠翘
赵彦端（宋代）

醉拈花枝舞翠翘。十分春色赋妖娆。千金笑里争檀板，一搦纤围间舞腰。行也媚，坐也娇。乍离银阙下青霄。檀郎若问芳笄记，二月和风弄柳条。
大司成颜几圣率同舍招游裴园，泛舟绕孤山赏
杨万里（宋代）

岸岸园亭傍水滨，裴园飞入水心横。
旁人草问游何许，只拣荷花闹处行。
偈一百二十首 其七
释怀深（宋代）

资福一窍，最玄最妙。直下会得，教你冷笑。
失鹭鹚
李归唐（唐代）

惜养来来岁月深，笼开不见意沈吟。

也知只在秋江上，明月芦花何处寻。
清泰三年歌
佚名（唐代）

丙申年，数在五楼前。但看八九月，胡虏乱中原。
善后斋将军从醇邸渡津海至威海卫见庙岛云气迁异舟人以为海市也用东坡诗韵题赠
徐树铭（清代）

大圜海镜悬青空，岛屿杂厕虚无中。浮云变幻出奇怪，平地涌出金银宫。

琼真往来绝踪迹，楼阁诡异诚天工。飘然万里下青鸟，左右白虎骖青龙。

谁从购易似人世，山童贩妇兼溪翁。蜺婴虹茀错辉彩，莫诧鬼物专戏雄。

吾闻蓬莱丈人语，千百变态无终穷。东风作恶气郁怫，吐现隐灭光冲融。

年年风雨作微应，蜃蛤亦似灵所钟。观君画图十有一，应作霖雨占年丰。

吾徒旗鼓还庙岛，昔有士行磨青铜。鸿波澄清卫廷阙，万方识水趋皇风。
西七寺
方信孺（宋代）

文殊千佛显真乘，水月光中见定林。
昭瑞当时连集福，咸池今日应奎参。
伯氏临江使君寄芗林次韵 其一
王洋（宋代）

力荡横空万斛舟，一函酬唱纪川游。篇篇秀润东南竹，落落珠玑小大邹。

人物百年同富寿，客怀千里梦逡遒。主人合作鲸川楫，无奈高情寄一邱。
和沈仲一北湖十咏·穆波亭
陈傅良（宋代）

一年曾得几番圆，恨不骖鸾上广寒。
占得波光须细翫，恰闻沧海已狂澜。
南浦 为阮亭题余氏女子绣洛神图
邹祗谟（清代）

瑰姿艳逸，着雾绡、云縠是何人。但见凌波微步，罗袜自生尘。

手托明珠翠羽，向芝田、蘅馆启朱唇。却含辞未吐，明眸转盼，暗识洛灵甄。

当日枕遗玉缕，令陈王、耿耿暗销魂。绣出神光离合，浮动素绫纹。

想挑鸾綵鸾期近，便绣凤绣虎才分。纵宓妃重遇，魏宫今日重针神。
题九日山石佛院乱峰轩二首 其二
朱熹（宋代）

岩中老释子，白发对青山。不作看山想，秋云时往还。
和魏春松师孤山探梅寄怀元韵
许乃谷（清代）

西湖作香海，倒浸翠微嶂。花开人未归，清夜梦来访。

一笑花底眼，鹤子悄相向。梦醒边徼羁，那得任旷放。

天山五月雪，寒气逼朝望。见雪不见花，雪在青云上。

龙门天际遥，矫首万山障。奚止故乡情，惆怅难具状。

何时从杖履，一舸中流漾。晨兴摘花餐，夕归答渔唱。

未了文字缘，亦颇林泉尚。风尘岂初愿，樗材劳哲匠。

岁月嗟蹉跎，消得屐几两。余杭酒百壶，神王兴酣畅。

酎写寻春图，渴笔见力量。
治平寺
周彦敬（明代）

金璧楼台倚碧虚，此中风景似匡庐。绛龙一去海云杳，玄鹤数声山雨馀。

茶鼎烟寒僧落漠，法堂苔满客踟躇。荒塘何处寻前劫，静看浮沤幻影疏。
望江楼
鲜于侁（宋代）

使君分符在唐季，游刃巴西有余地。
构楼下瞰大江头，醉眼日观巴水字。
唐人诗句自名家，当年登鉴境何赊。
遗碣空存苔藓剥，高楼一望重伤嗟。
完节堂妇姑两世俱同守志
苏仲（明代）

二十孀居度岁年，凄风寒雨夜灯前。甘心化石山头望，决志沈珠海底眠。

教子果能成子志，养姑争得似姑贤。风声两世生门户，留与人间太史编。
新春万寿山
弘历（清代）

灯夕犹赊五日间，良游偶值万几閒。楼台又是新春景，诗句那饶太古山。

潇洒暂还惭独乐，徜徉顷亦忆民艰。云容叆叇将敷泽，渴望难纾懒陟攀。
便桥泊舟
项诜（宋代）

身寄一叶舟，扰扰又行役。
不知寒袭人，但觉酒无力。
霜剥岸石裂，风激水波逆。
望眼浩无涯，远山相对碧。
雪
韩琦（宋代）

六花来应腊，望岁一开颜。歌舞喧侯第，风沙杂戍关。

馀芳留草树，清兴入江山。后夜高楼月，萧然昆阆间。
闻东轩讣
刘克庄（宋代）

君给相如札，吾方长道山。
燕犹栖旧垒，驹已养天闲。
位逼将求说，书来欲铸颜。
柰何化鹤去，不见珥貂还。
满江红 其一 丁未九月望赏月
陈著（宋代）

落枕鸿声，龙山梦、蓦然惊觉。还堪喜、木樨香底，鹊声翻晓。

弄雨未成霜意懒，望寒先怯山容老。最难逢、无一点西风，惊乌帽。

竹叶酒，倾杯小。橙齑鲙，银盆好。称良辰欢宴，及今年少。

须信从来黄菊寿，未应便放青霜恼。但看花、日日是重阳，金尊倒。
自讽
吴融（唐代）

世路升沉合自安，故人何必苦相干。

涂穷始解东归去，莫过严光七里滩。
洋州三十景·过溪亭
鲜于侁（宋代）

溪桥入庭下，杖履可忘忧。
谁识钓璜翁，有时抛直钩。
徐熙花
王安石（宋代）

徐熙丹青盖江左，杏枝偃蹇花婀娜。
一见真谓值芳时，安知有人盘礡臝。
同朝众史共排媢，亦欲学之无自可。
锦囊深贮几春风，借问此木何时果。
姚公观澜被里人诬讼死于金陵作诗哀之
邓雅（元代）

双桂楼前不忍过，思君惟有泪成河。朋游自此相知少，世事从前未悟多。

玉笥冷猿啼树里，金陵白骨返山阿。一时愤死千年恨，茅茹相连奈否何。
苦春霖作寄友
吴筠（唐代）

应龙迁南方，霪雨备江干。俯望失平陆，仰瞻隐崇峦。

阴风敛暄气，残月凄已寒。时鸟戢好音，众芳亦微残。

万流注江湖，日夜增波澜。数君旷不接，悄然无与欢。

对酒聊自娱，援琴为谁弹。弹为愁霖引，曲罢仍永叹。

此叹因感物，谁能识其端。写怀寄同心，词极意未殚。
桓灵时童谣
佚名（两汉）

举秀才，不知书。
察孝廉，父别居。
寒素清白浊如泥，
高第良将怯如鸡。(如鸡 一作：如黾)
投诚斋 其五
刘过（宋代）

绫衾厌入承明直，却把一麾江上来。云气隔天迷望眼，不堪花落几宫槐。
南塘泛舟会元六昆季
韦应物（唐代）

端居倦时燠，轻舟泛回塘。微风飘襟散，横吹绕林长。

云澹水容夕，雨微荷气凉。一写悁勤意，宁用诉华觞。
怜愚诗四十二首 其三
宋应星（明代）

皇天大父亿人皆，四散均分不厚乖。富贵相承三世足，曾孙不第苦伤怀。
曹操疑冢
罗公升（宋代）

汉文因山事已定，曹操疑冢忧更深。
假饶掩得腥臊骨，难掩欺孤一片心。
新城精舍
陈岩（宋代）

朱甍碧瓦粉墙围，花舫回光洞户辉。
自是故家开第宅，乔林景物两芳菲。
咏怀二首
宋祁（宋代）

尽信书奚信，难言命敢言。
竟谁成简册，无客问乾坤。
值狩麟犹泣，遭君鹤乃轩。
滔滔千古事，惟有付芳樽。
题守拙卷
黄仲昭（明代）

高隐林泉远市朝，半生守拙卧衡茅。浮荣有分从吾好，世事无衡任俗嘲。

袜雀让教称巧妇，斑鸠自合寄成巢。知君妙契濂溪赋，岂向清时作系匏。
同周元翁著作范明远秘校西湖夜泛各赋一首
释道潜（宋代）

薄云疏雨作还休，白帝撩人巧变秋。天地此身均逆旅，江湖几度共离忧。

暮声断续钟连磬，夜气浮沈浦与洲。圆峤方壶吾未羡，敢烦骚客为冥搜。
再用汪少卿韵
方岳（宋代）

毕竟春晴好，杨花也送行。
驿程寒冉冉，江树晓晶晶。
水长船能驶，诗多担转轻。
江湖吾倦矣，茅屋几时成
除日寄黟山周尊师
汪莘（宋代）

眼有神光射霭山，不须更问列仙班。
道人四海都游遍，只有先生一介闲。
听袁子方弹琴
倪瓒（元代）

蕙怅凝夕清，高堂流月明。
芳琴发绮席，列坐散繁缨。
回翔别鹄意，缥缈孤鸾鸣。
一写冰霜操，掩抑寄余情。
蹈元作诗谓仆不当以莲为妩媚而有偶有现空相
李弥逊（宋代）

登天不登山，观海不观水。
认苗须认根，论士须论世。
君以空说莲，无乃涉瓜李。
我以莲喻色，亦随绮语戏。
二罪一状领，政坐各有以。
一以清净观，一以富艳弃。
不知真色中，即是大空耳。
物生天地间，各以形自媚。
若云皆实相，斯理恐无谓。
君诗如乌有，我诗类亡是。
得失付之塞上翁，对花大嚼金壶空。
曲江头
孙嵩（宋代）

君不见曲江头，离离衰草寒云秋。
今人不见昔人游，昔人不见今人愁。
欲谈往事无耆旧，沉吟千载空搔首，
盛衰倚伏如寒暄。秦时宜春苑，
汉世乐游园，更复唐人宫殿拥千门。
往古来今但如此，同一溶溶曲江水。
戊早年七夕五绝
张秉（宋代）

斜汉西倾桂魄新，停梭今夕度天津。
世间纵有支机石，谁是成都卖卜人。
明星玉女
邓云霄（明代）

君杂佩兮明星，谁其侣兮许飞琼。翩翩兮来下，倏忽兮遐征。

遐征兮安之。托青鸟兮衔书。叩金天兮诉白帝，猛犬狺狺兮噬予。

君池莲兮似船，愿一乘兮共洄沿。知不可兮骤得，横流涕兮潺湲。
鹧鸪天·内贵何妨知我希
魏了翁（宋代）

内贵何妨知我希。芳荪纽佩石兰衣。不教尘外专云壑，准向人间驾使騑。忧国梦，绕端闱。静言思奋不能飞。时因风雨思畴昔，叹两苏公盍不归。
别占城
倪峻（明代）

奉使占城四月留，今朝策马欲登舟。风传鼓角残云卷，日映旌登宿雾收。

马援不来人尽仰，张骞归去若为俦。明年金阙朝元日，还造鹓行拜冕旒。
效古兴
施肩吾（唐代）

金雀无旧钗，缃绮无旧裾。唯有一寸心，长贮万里夫。

南轩夜虫织已促，北牖飞蛾绕残烛。只言众口铄千金，

谁信独愁销片玉。不知岁晚归不归，又将啼眼缝征衣。
赠相士襄衣道人杜需二首
杨万里（宋代）

坐来小歇过眉柱，客里那能满眼酤。
肯脱襄衣借侬著，鸥边雨外且江湖。
留别彰德军从事范校书
高骈（唐代）

无金寄与白头亲，节概犹夸似古人。
未出尘埃真落魄，不趋权势正因循。
桂攀明月曾观国，蓬转西风却问津。
匹马东归羡知己，燕王台上结交新。
摊破木兰花（二之一）
贺铸（宋代）

南浦东风落暮潮。祓禊人归，相并兰桡。回身昵语不胜娇。犹碍华灯，扇影频摇。

重泛青翰顿寂寥。魂断高城手漫招。佳期应待鹊成桥。为问行云，谁伴朝朝。
孔子《家语》引里语
佚名（先秦）

相马以舆。相士以居。
饮酒·其三
陶渊明（魏晋）

道丧向千载，人人惜其情。
有酒不肯饮，但顾世间名。
所以贵我不，岂不在一生？
一生复能几，倏如流电惊。
鼎鼎百年内，持此欲何成！
感事
恩锡（清代）

积雨连朝水倒流，乡关迢递思悠悠。斜阳渐下丹枫晚，战骨空埋碧草秋。

惟有谢玄能办贼，断无王粲不登楼。风尘鞅掌何时已，夜草军书祇自愁。
钱唐见芮逢
罗隐（唐代）

蔡伦池北雁峰前，罹乱相兼十九年。所喜故人犹会面，

不堪良牧已重泉。醉思把箸欹歌席，狂忆判身入酒船。

今日与君赢得在，戴家湾里两皤然。
赠人为金吾郎二首 其一
于慎行（明代）

侠少羽林郎，承恩直建章。臂鹰驰道侧，调马御楼旁。

夜月烧灯苑，春风蹴鞠场。锦鞲浑未脱，十日从长杨。
思归
陆游（宋代）

短发今年雪满巾，一杯且醉瓮中春。
定无术致长生药，那得愁供有限身。
碎枕不求名利梦，挽河尽洗簿书尘。
江湖意决君知否？致主唐虞自有人。
示诸生
徐积（宋代）

子莫为文学纤丽，须是浑浑有古气。本源要在养诸中，不然恐汝为时辈。
送人入蜀
朱诚泳（明代）

莫向人言蜀道难，马头万仞逼青山。于今平陆皆溟渤，转眼风波反覆间。
再和
韦骧（宋代）

佳和殊堪渴想劳，幅巾霜鬓遂忘搔。长言灿灿经三复，至乐忘忘共一陶。

遇事未能全吏隐，解颐幸得接诗豪。愿前瓜代频酬唱，任秃秋蟾玉兔毫。
夏花明
韦应物（唐代）

夏条绿已密，朱萼缀明鲜。
炎炎日正午，灼灼火俱燃。
翻风适自乱，照水复成妍。
归视窗间字，荧煌满眼前。
病目
郭印（宋代）

开眼万象生，阖眼万象灭。
生灭本无体，人心妄分别。
我初病眸子，散漫空花发。
视物都矇矇，浮云翳秋月。
谒告旋掩关，十日人事绝。
密室宴坐馀，神光潜洞达。
俄於冥冥中，瞭然得朗彻。
以兹悟色性，六根成解脱。
缅思浊世人，逐见互攘夺。
外为物所障，两眼暗添屑。
岂知有良医，利重金篦刮。
作诗示盲俗，听此还丹诀。
别东叔西叔二兄于遂宁门外
魏了翁（宋代）

毕逋枝上晓光和，日日庭闱盼树柯。
风送骊歌惊短梦，云拖鸠树湿长坡。
母心念子无时足，王事催人不奈何。
但祝爱身崇令德，长教此意得天多。
长歌行
陆机（魏晋）

逝矣经天日，悲哉带地川。
寸阴无停晷，尺波岂徒旋。
年往迅劲矢，时来亮急弦。
远期鲜克及，盈数固希全。
容华夙夜零，体泽坐自捐。
兹物苟难停，吾寿安得延。
俛仰逝将过，倏忽几何间。
慷慨亦焉诉，天道良自然。
但恨功名薄，竹帛无所宣。
迨及岁未暮，长歌乘我闲。
赠女冠畅师
秦观（宋代）

瞳人剪水腰如束，一幅乌纱裹寒玉。
飘然自有姑射姿，回看粉黛皆尘俗。
雾阁云窗人莫窥，门前车马任东西。
礼罢晓坛春日静，落红满地乳鸦啼。
次韵韩仲止
叶适（宋代）

塞户低眠畏北风，诗来唤起自江东。
林迷久已随牲鹿，磐止何曾有渐鸿。
常日锥刀希楚富，千年向椠讳丘穷。
莫将新意翻棋局，一等成亏付国工。
抵丹徒
姚庆恩（清代）

何人重此辟蒿莱，北固南徐想霸才。万顷江光天外落，六朝山色枕边来。

波恬八表鱼龙静，云满阡冈草木哀。客里马周谁更识，只同乌帽溷尘埃。
宗人宅折桂堂
李覯（宋代）

从来皎月印长空，桂树遥看影在中。
好问素娥多折取，莫教闲占水晶宫。
梅阳郡斋铁庵梅花五首 其四
蒲寿宬（宋代）

卓哉诚斋老，驱车陟崔嵬。清风欲洗瘴，驾言为花来。

仰止冰玉人，念彼同根荄。思翁不可说，江边重徘徊。
赠刘司户蕡
李商隐（唐代）

江风扬浪动云根，重碇危樯白日昏。
已断燕鸿初起势，更惊骚客后归魂。
汉廷急诏谁先入，楚路高歌自欲翻。
万里相逢欢复泣，凤巢西隔九重门。
正月二十八日雪晴睡起 其二
周紫芝（宋代）

梅树花边日脚红，鸟偷微暖啭东风。寒窗唤起无人见，独倚栏杆看雪融。
过盘山
吴涧所（宋代）

盘回六七里，天色冷飕飕。
石壁无平地，山云隔远洲。
清笳悲送日，老卒病眠秋。
行望酒家出，青山映碧流。
益州州学对训堂
何郯（宋代）

益为蕃捍西南隅，物众地大称名都。
择守来頒兹土政，治人颇与他邦殊。
蹉跌一有戾條教，便宜皆得行黥诛。
群奸帖息不敢动，无复弄兵觊穿窬。
任威或谓一时事，立政恐事非长世图。
岂无达识究是否，重在改作徒嗟吁。
仲翁裔孙有伟度，敢决不以常文拘。
当官勇欲除蔽法，伊尤内恻仁心孚。
视人无异远方意，威刑惠政还相须。
始时岁荒力赈救，坐使饿殍成完肤。
既而为俗思根本，其在立学陈师谟。
大开庠儒务诲导，秀民从慕纷来趋。
遂言讲署鸿生职，使演经傅傅诸徒。
奏函一上闻法座，诏劄即日来諧俞。
诏云信汝辨治蜀，缓任威罚先文儒。
公心感激侈上赐，刻在金石尊神谟。
覆之大厦牓美称，日久傅者期无渝。
邦人承风为盛事，观者填道来于于。
嗟嗟多士其听命，勿即邪径安夷涂。
师无訿圣生率教，信尚姬孔尊唐虞。
施之乡党励雅俗，仁谊得以相持扶。
汉皇初始盛文学，起自蜀国行中区。
本朝教化视三代，建元安可为齐驱。
吾君训辞谕万里，义均盘诰兹宣敷。
吾守教本数一国，学成洙泗相涵濡。
臣谋君从协大义，圣哲倡和真同符。
欲歌盛节示万古。才不迨志嗟其愚。
游金牛洞题石壁上
范成大（宋代）

仙翁旧游处，琅璈韵灵曲。
至今有余音，玄鹤舞幽谷。
众真期我住，岁晚芝田熟。
腰鑱从翁来，镊云跨飞鹿。
赵石心诗
牟巘（宋代）

试问吴儿歌小海，何如广平赋梅花。一片石心元不死，平生不落徐庾家。

赵子陈陈有胸府，云根半夜生槎芽。有时盘空吐硬语，更觉世上浮且夸。

谁能为爇青藜杖，苔莓荒尽天禄与辟邪。
再和
郭印（宋代）

学道无所得，但忘物我情。
颜彭竟何在，寿夭皆空名。
有酒且斟酌，同心唯友生。
江亭纵言笑，鸟来语不惊。
昭琴元未鼓，谁复问亏成。
用拙为金罍徐氏赋
林景熙（宋代）

久知拙无用，饰巧以相贤。
而君独用拙，好古与世悬。
不见百围栎，濩落终天年。
岂其弃匠石，无用用乃全。
孔门七十子，愚鲁承禅传。
冲质抱元素，神工谢雕镌。
续凫而刻马，适以戕其天。
柳州正坐巧，望星犹乞邻。
一堕叔文累，挽海不可湔。
偈颂一百六十首
释宗杲（宋代）

出队半个月，眼不见鼻孔。
失却祖师禅，识得个骨董。
雪竹
于石（宋代）

君子亭亭操，刚强能自持。
夷齐饿欲死，巡远守方危。
大节不可屈，真心终莫移。
人心与物理，每向岁寒枝。
醉花阴
王庭珪（宋代）

为惜梅花笛里吹。
玉妃谪堕烟村远。犹似瑶池见。缺月挂寒梢，时有幽香，飞到朱帘畔。
春风岭上淮南岸。曾为谁魂断。依旧瘦棱棱，天若有情，天也应须管。
梦中作
王安石（宋代）

青门道北云为屋，大垆贮酒千万斛。
独龙注雨如车轴，不畏不售畏不续。
春帖子词·夫人阁十首
宋祁（宋代）

玉管轻罗和气动，土牛青帻报祠归。
仙盘取露朝和药，舞殿裁云暝作衣。
远华楼
张诩（明代）

远华楼前百花开，金鞭紫骝嘶将来。明眸皓齿绝世艳，玉箫金管振天哀。

远华楼前百花落，夜夜楼头吹画角。笙歌声断昼沈沈，烟草愁生春漠漠。

花开花落自年年，今日繁华非复前。尘世几人能得仙，古来无恙此山川。

草芥功名何足觅，浮云富贵终何益。君不见漳河铜雀起秋风，洛下铜驼在荆棘。
亲旧赠履儿应贡赴京和答 其一
区越（明代）

西屏白鹿长千春，只许东来白鹤群。游遍山南与山北，不知谁凤又谁麟。

朝廷作士还师古，天下罗才亦进新。世路不殊行自异，丈夫须有气淩云。
眼儿媚
朱敦儒（宋代）

叠翠阑红斗纤浓。云雨绮为栊。只忧谢了，偏须著意，障雨遮风。

瑞云香雾虽难觅，蓦地有时逢。不妨守定，从他人笑，老入花丛。
题洋菊四十四种 其二十九 茜牙盘
弘历（清代）

靃靡凌金飔，丰茸香晚节。便拟象牙为，还免雷惊裂。
读刘禹锡金陵怀古
李贽（明代）

王浚楼船下益州，金陵怀古独称刘。
千寻铁锁沈江底，百万龙骧上石头。
赋就群公皆阁笔，功成二子莫为雠。
钟山王气千年在，不见长江日夜浮。
糟蟹六言二首
杨万里（宋代）

霜前不落第二，糟余也复无双。
一腹金相玉质，两螯明月秋江。
声声令
章楶（宋代）

帘移碎影，香褪衣襟。旧家庭院嫩苔侵。东风过尽，暮云锁，绿窗嫩。怕对人、闲枕剩衾。楼底轻阴。春信断，怯登临。断肠魂梦两沈沈。花飞水远，便从今。莫追寻。又怎禁、蓦地上心。
冬夕玩月
孔平仲（宋代）

夜深鸟宿人语静，中庭独坐饶清兴。霜天高洁无片云，海月澄明挂孤镜。

飞光照物毫杪露，冷气逼人肌骨冰。苦吟未尽愁晓侵，北向时时看斗柄。
闺情绝句（五首）
沙宛在（明代）

从来月蚀最愁予，绣佛龛前诵佛书。
凡世不知天上事，嫦娥意念更何如。
赠山庵高士
邵棠（宋代）

山带寒流无俗声，通樵一径锁清阴。
幽人饱卧西风里，并午醒来黄叶深。
贻溪怀古十篇 其八 挂鹤台
俞充（宋代）

污俗正朋亡，归来卧空谷。养鹤不成双，相从守幽独。

素羽信非群，孤唳杳无续。高台委荒榛，追想人如玉。
春梦
王令（宋代）

湘水茫茫春意关，岑郎一睡片时间。
谁知行尽江南路，枕上离家枕上还。
世弼再和见赠又次韵复之其词皆辟其诗中之语 其二
欧阳澈（宋代）

三尺丝桐追古意，一床文史伴閒身。宁甘岑寂配前哲，羞逐纷华溷世人。

遵辖喜投延上客，莱衣时戏奉偏亲。由来善恶如冰炭，寄迹于今动择邻。
宫词 其三
花蕊夫人徐氏（唐代）

龙池九曲远相通，杨柳丝牵两岸风。长似江南好风景，画船来去碧波中。
云庵
韩淲（宋代）

云兮所怡悦，遂以庵我名。时时檐下来，日日山畔生。

和烟不知处，致雨非有情。龙鹤亦物耳，依乘定飞鸣。
同和咏楼前海石榴二首
孙逖（唐代）

客自新亭郡，朝来数物华。传君妓楼好，初落海榴花。

露色珠帘妓，香风粉壁遮。更宜林下雨，日晚逐行车。

海上移珍木，楼前咏所思。遥闻下车日，正在落花时。

旧绿香行盖，新红洒步綦。从来寒不易，终见久逾滋。
游大明湖
孔继瑛（清代）

大明湖景似苏堤，也向熏风策杖藜。历下亭环流水曲，会波楼绕远山齐。

香飘花浦莲初放，歌入芦洲舫又迷。一抹烟云催夕照，回看月挂柳梢西。
追和梅侍读题贵池寺元韵
郭祥正（宋代）

寺插孤峰压贵池，幽轩占胜敞双扉。阴生广野千山失，影落空江一雁归。

安得有缘陪社客，更寻何处息尘机。南来北去无时尽，谁念沧浪可濯衣。
送赟上人还京
皎然（唐代）

久游春草尽，还寄北船归。沙鸟窥中食，江云入净衣。

秦原山色近，楚寺磬声微。见说翻经馆，多闻似者稀。
虞山秋夜
唐元（元代）

迢迢秋夜长，青灯半明灭。
栖鹊绕疏枝，湿萤依腐叶。
谷虚振幽响，室静生虚白。
数声谁家笛，吹堕西窗月。
临江仙·都城元夕
毛滂（宋代）

闻道长安灯夜好，雕轮宝马如云。蓬莱清浅对觚棱。玉皇开碧落，银界失黄昏。
谁见江南憔悴客，端忧懒步芳尘。小屏风畔冷香凝。酒浓春入梦，窗破月寻人。
题梅寄萧雅容布政 其一
杨士奇（明代）

螺川驿下雨丝丝，暮烛维舟话别离。满袖春风向江汉，南瞻黄鹤不胜思。
江次
苏泂（宋代）

舟阁山横水见沙，黄尘为客鬓初华。
江春寂寂归无计，一树临风落杏花。